बिस्मिल्ला दी नोहार खास माड़ी नेईं ही। खिड़े दा कनकबन्ना रंग, जरा लमूतरा नेहा चेहरा। ढालमा नक्क, काली पुतलियां ते मुट्टियां-मुट्टियां अक्खी। छैल छटीक पिंडा हा। तिल्ले दी कढाई वालियां पणियां, कनारी गोटे वाली काही रंगै दी क्रेप दा दुपट्टा, पीली गरन्ट दी सुत्थन, पैरें कशा सिरै तोड़ी बंधे गैह्ने कन्ने लदोई दी ही, ते उस उपर बी बाधा ए, जे फुल्लें दे हार गजरे बी पाए दे हे। निरी-पुरी नमी लाड़ी सेही होंदी ही। ते हर गल्ला च चुलबुला पन ते शरारत! कुसै दी चाघी लांदी तां कुसै पासै धरोइयै दिखदी ते जिस बेलै अगला उस पासै दिक्खन लगदा तां अपनियां अक्खीं फेरी लैंदी।